Μελέτη επίδρασης διατροφικών και ενδογενών παραγόντων στην πορεία διαφοροποίησης των λιποκυττάρων
Authors: Καραλιώτα Σεβαστή 
Published: January 2014

Η παχυσαρκία είναι αποτέλεσμα της μακροχρόνιας διατήρησης του οργανισμού σε κατάσταση θετικού ενεργειακού ισοζυγίου και κατατάσσεται σε δυο κύριες κατηγορίες, την υπερτροφική και την υπερπλαστική παχυσαρκία. Η υπερτροφική παχυσαρκία χαρακτηρίζεται από την αύξηση του όγκου των λιποκυττάρων ενώ η υπερπλαστική από την αύξηση του αριθμού τους. Ο αριθμός των λιποκυττάρων αυξάνει κυρίως μέσω της αύξησης της ταχύτητας της διαφοροποίησης των προλιποκυττάρων σε λιποκύτταρα. Τα προλιποκύτταρα είναι εξειδικευμένοι ινοβλάστες ενώ τα λιποκύτταρα έχουν στρογγυλό σχήμα και το εσωτερικό τους καταλαμβάνεται σχεδόν εξ’ ολοκλήρου από μια λιποσταγόνα συσσωρευμένων TG και κατά την πορεία της διαφοροποίησης συμμετέχουν, όπως έχει αποδειχθεί, πολλοί περιβαλλοντικοί αλλά και γενετικοί παράγοντες. Τα τελευταία χρόνια, πολλές είναι οι βιβλιογραφικές αναφορές που προτείνουν έναν κεντρικό ρόλο του ES στην ενεργειακή ομοιόσταση. Το AEA, ενδογενές παράγωγο του ΑΑ, αποτελεί το σημαντικότερο μέλος των ενδοκανναβινοειδών. Στην παρούσα εργασία αποδείχτηκε ότι το ΑΕΑ επάγει τη πορεία της διαφοροποίησης των προλιποκυττάρων αρουραίων, με δοσο- και χρονοεξαρτώμενο τρόπο, και προκαλεί την αύξηση της έκφρασης του μεταγραφικού παράγοντα PPARγ2. Επίσης, αποδείχτηκε η παρουσία του ES στα διαφοροποιημένα λιποκύτταρα αρουραίου και η μεταβολή της έκφρασης των συστατικών του συστήματος αυτού κατά την πορεία της διαφοροποίησης, παρουσία του ΑΕΑ. Το ΑΕΑ επάγει τη διαφοροποίηση εν μέρει μέσω μεταβολισμού του σε ΑΑ, όπως φάνηκε από τα αποτελέσματα μελέτης της επίδρασης του σταθερού σε υδρόλυση αναλόγου του ΑΕΑ, R(+)-mAEA, και του ειδικού αναστολέα της FAAH, URB597, στην πορεία της διαφοροποίησης. Στη προσπάθεια μας να διευκρινίσουμε περαιτέρω το μηχανισμό δράσης του ΑΕΑ στη διαφοροποίηση, διερευνήσαμε την ύπαρξη της COX-2, στα διαφοροποιημένα λιποκύτταρα αρουραίου. Τα αποτελέσματά μας έδειξαν ότι η COX-2 εκφράζεται στα κύτταρα αυτά, με την έκφραση του γονιδίου του ενζύμου, να είναι αυξημένη στα διαφοροποιημένα λιποκύτταρα, παρουσία του ΑΕΑ. Το γεγονός αυτό αναδεικνύει την εμπλοκή της COX-2 στη δράση του ΑΕΑ στη πορεία της διαφοροποίησης. Η περιοχή που εντοπίζεται ο λιπώδης ιστός, η παροχή μακρο- και μικροθρεπτικών συστατικών, η παρουσία άλλων κυτταρικών τύπων συνεισφέρουν στη διαφορετικότητα της μορφολογίας, της λειτουργίας και της εμπλοκής κάθε τύπου λιπώδους ιστού στην ανάπτυξη της παχυσαρκίας. Το γεγονός αυτό σε συνδυασμό με τα αποτελέσματά μας βάσει των οποίων διαπιστώθηκε η ύπαρξη του ES στο λιπώδη ιστό αρουραίου, μας οδήγησε στη διερεύνηση της ύπαρξης του ES σε διάφορους τύπους ανθρώπινου λιπώδους ιστού και συγκεκριμένα στον υποδόριο κοιλιακό, στο γαστρικό και στο μεσεντερικό λιπώδη ιστό παχύσαρκων εθελοντών, καθώς επίσης και στη μελέτη της επίδρασης του ΑΕΑ στη διαφοροποίηση προλιποκυττάρων, που απομονώθηκαν από τους προαναφερθέντες τύπους ιστών. Παράλληλα, μελετήθηκε η επίδραση της IBMX στη διαφοροποίηση των ανθρώπινων προλιποκυττάρων. Αρχικά, φάνηκε ότι παρουσία της ΙΒΜΧ είναι απαραίτητη για τη διαφοροποίηση των ανθρώπινων προλιποκυττάρων, αλλά και απαραίτητη για την επίδραση του ΑΕΑ στην πορεία της διαφοροποίησης. .....................................................................................................